Oficialusis leidinys L 293 , 29/10/2002 p. 0005 - 0006



Europos Parlamento ir Tarybos sprendimas (EB) Nr. 1919/2002 2002 m. spalio 21 d. iš dalies keičiantis Tarybos sprendimą 96/411/EB dėl Bendrijos žemės ūkio statistikos tobulinimo EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 285 straipsnio 1 dalį, atsižvelgdami į Komisijos pasiūlymą [1], laikydamiesi Sutarties 251 straipsnyje nustatytos tvarkos [2], kadangi: (1) Tarybos sprendimas 96/411/EB skirtas tam, kad Bendrijos žemės ūkio statistika [3] kuo veiksmingiau tenkintų informacijos poreikius, atsirandančius dėl bendrosios žemės ūkio politikos. (2) Komisijos ataskaitoje Europos Parlamentui ir Tarybai apie pažangą įgyvendinant Sprendimą 96/411/EB yra teigiamai įvertintas to sprendimo taikymas. (3) Nacionalinių statistikos sistemų suderinimo procesas, kad jos atitiktų poreikius, atsirandančius dėl bendrosios žemės ūkio politikos pokyčių, dar nėra baigtas. (4) Ir bendros žemės ūkio politikos vidaus plėtojimas, ir išorinė plėtra į rytus bei naujojo daugiašalių derybų dėl prekybos raundo pradžia reikalauja geriau nustatyti statistikos poreikius, o tam tikrais atvejais – priemones, kad būtų baigta kurti dabartinė reguliavimo sistema, nustatanti statistinės informacijos apie bendrąją žemės ūkio politiką, kurią valstybės narės privalo pateikti Komisijai, aprėptį. (5) Pasiūlyme dėl Europos Parlamento ir Tarybos sprendimo dėl Bendrijos statistikos programos (2003–2007) [4] rekomenduojama tęsti veiksmus, kad būtų patobulinta esama žemės ūkio statistika ir planuojama būsima raida siekiant, kad būtų kuo veiksmingiau atsižvelgta į bendrosios žemės ūkio politikos poreikius. (6) Priemonė, nustatyta Sprendimu 96/411/EB, padėjo toliau derinti Bendrijos žemės ūkio statistikos sistemą prie pasikeitusių bendrosios žemės ūkio politikos statistinės informacijos poreikių. Tačiau šis procesas dar nėra baigtas. Dėl to Sprendimas 96/411/EB turėtų būti iš dalies keičiamas, kad šis procesas tęstųsi, PRIĖMĖ ŠĮ SPRENDIMĄ: 1 straipsnis Direktyva 96/411/EB iš dalies keičiama taip: 1) 3 straipsnyje terminai "2000–2002 m." pakeičiami terminais "2003–2007 m." 2) 6 straipsnio 4 dalis pakeičiama taip: "4. Finansinės šiai programai įgyvendinti 2003–2007 m. ribos yra 5 milijonai eurų. Metinius asignavimus skirsto biudžeto institucija atsižvelgdama į finansinės perspektyvos ribas." 3) 11 straipsnyje skaičiai "2002" pakeičiami skaičiais "2007". 4) 11 straipsnyje žodžiai "pasitarusi su Žemės ūkio statistikos nuolatiniu komitetu" išbraukiami. 2 straipsnis Šis sprendimas įsigalioja trečią dieną po jo paskelbimo Europos Bendrijų oficialiajame leidinyje. 3 straipsnis Šis sprendimas skirtas valstybėms narėms. Priimta Liuksemburge, 2002 m. spalio 21 d. Europos Parlamento vardu Pirmininkas P. Cox Tarybos vardu Pirmininkas M. Fischer Boel [1] OL C 126 E, 2002 5 28, p. 403. [2] 2002 m. rugsėjo 3 d. Europos Parlamento pareikšta nuomonė (dar nepaskelbta Oficialiajame leidinyje) ir 2002 m. spalio 14 d. Tarybos sprendimas. [3] OL L 162, 1996 7 1, p. 14. Sprendimas su paskutiniais pakeitimais, padarytais Europos Parlamento ir Tarybos sprendimu Nr. 2298/2000/EB (OL L 263, 2000 10 18, p. 1). [4] OL C 75 E, 2002 3 26, p. 274. --------------------------------------------------